text
stringlengths 1
2.58k
⌀ |
|---|
दशरथ रंगलशालाय् बुधवाः जूगु कासाय् सातदोबाटो युथ क्लबयात १–० गोलं बुकाः मछिन्द्रं झ्वःलाकः निक्वःगुखुसी लिग त्याकूगु खः |
मछिन्द्रया निंतिं कासाया ५३ औं मिनेटय् अबैरजानया कासामि नोर्लान नोभ्रुजोभं छगू जक गोल याःगु खः |
सविक विजेता मछिन्द्रं लिगय् अझं निगू कासा म्हितेल्यंदनि |
मछिन्द्रं ११ गू कासा म्हिता २९ अंक दयेकूगु खः |
लिगया निगूगु थासय् दुगु मनाङया २० अंक दु |
मनाङं मछिन्द्रंसिबें छगू कासा म्हो जक म्हितूगु दु |
लिगय् ११ गू कासा म्हितूगु मछिन्द्रं आःतक छगू जक गोल नःगु दु |
मछिन्द्रं लिगया न्हापांगु कासाय् एनआरटीयात २–१ गोलं बुकेगु झ्वलय् छगू गोल नःगु खःसा वयां लिपा छगू नं गोल नःगु मदुनि |
लिगय् मछिन्द्रं ११ गू कासा म्हितेगु झ्वलय् ९ गू कासा त्याकूगु खःसा निगू बराबरी म्हितूगु दु |
बुधवाः जूगु लिगया मेगु कासाय् त्रिभुवन आर्मी क्लबं हिमालयन शेर्पालिसे छगू छगू गोलया बराबरी म्हितूगु दु |
बीबीसी – अमेरिकी राष्ट्रपति डोनाल्ड ट्रम्पं विश्व स्वास्थ्य संगठनं डब्लूएचओ यानाच्वंगु ज्याय् सुधार यायेत ३०न्हुया अल्टिमेटम बियादीगु दु |
विश्व स्वास्थ्य संगठनया प्रमुख टे«डो एडहानोम गेहब्रेयससयात छपु पौ छ्वयादिसें ट्रम्पं ३०न्हुया अल्टिमेटम बियादीगु खः |
३०न्हुया दुने स्वास्थ्य संगठनं यानाच्वंगु ज्याय् व्यापक सुधार यायेमफुसा अमेरिकां बियाच्वंगु ग्वाहालि सदांया निंतिं बन्द यायेगु ख्याच्वः बियादीगु खः |
दँय्दसं स्वास्थ्य संगठनयात ४ सय निसें ५ सय मिलियन अमेरिकी डलर ग्वाहालि यानाच्वंगु अमेरिकां थज्याःगु ख्याच्वः बिउगु खः |
कोरोना भाइरसया महामारी न्यनेवं अमेरिका व विश्व स्वास्थय संगठन दथुइया स्वापु स्यनावंगु खः |
छु ई न्ह्यःनिसें चीनया कठपुतलि जूगु धासें ट्रम्पं स्वास्थ्य संगठनया विरोध यानावयाच्वंगु खः |
अमेरिकाय् कोरोना भाइरसयात नियन्त्रण यायेमफुगु धासें ट्रम्पया विरोध जुयाच्वंगु इलय् ट्रम्पं थ्व ख्याच्वः बियादीगु खः |
यल नेपालभाषा टाइम्स- यल महानगरपालिका १६ वडा बारे जानकारी बीगु ल्याखं निगू सफू पिदंगु दु |
यल महानगरय् कलाकृतिं जायाच्वंगु १६ वडाया प्रोफाइल व वडा म्हसीका वडा चिनारी नांया निगू सफू पिदंगु खः |
थुपिं निगुलिं सफूया पितब्वज्या १६ वडाया सल्लाहकार गम्भिरलाल राजभण्डारीं यानादीगु खः |
१६ वडा ज्याकुथिं बिउगु जानकारी कथं स्थानीय सगुन धाख्वाया संयोजकत्वय् गठन यानातःगु कमिटीं वंगु निदँ न्ह्यवंनिसें वडाया प्रत्येक छेँखापतिकं वनाः वडा प्रोफाइल तयार यानादीगु खःसंयोजक धाख्वां विनय धाख्वा साक्षी राजभण्डारीसहित २०म्हेसिया पुचलं स्थलगत रुपं तथ्यांक संकलन यानाः प्रोफाइल तयार यानागु जानकारी बियादिसें कोरोना महामारी व मेमेगु समस्याया दथुइ नं थःपिंसं वडा प्रोफाइल तयार यानागु खँय् लसता प्वंकादिल |
अथे हे वडाया म्हसीका दुथ्याकातःगु वडा म्हसीका सफू रविन्द्र शाक्यया संयोजकत्वय् दुगु कमिटीं तयार याःगु खः |
सांस्कृतिक दृष्टिकोणं यल नगरया हे महत्वपूर्ण वडाकथं कयातःगु १६ वडा म्हसीकाया सफू सुनिल महर्जनं सम्पादन यानादीगु खः |
२०० पृष्ठया सफूया क्यू ग्राफिक्स भूषण कपालीं यानादीगु खः |
यल महानगर उपप्रमुख गीता सत्यालं नुगःखँ तयादीगु ज्याझ्वलय् वडाअध्यक्ष निर्मलरत्न शाक्यं वडा प्रोफाइल व म्हसीका सफू तयार यायेत योगदान बियादीपिंत सुभाय् देछानादीगु खः |
सफुतिइ जनप्रतिनिधिया म्हसीका वडाया म्हसीका वडा दुनेया फल्चा सतः पर्यटकीय लागा अमूर्त सम्पदा बहाःबही लःया स्रोत वडाया गतिविधि आदि विषय दुथ्याकातःगु दु |
एजेन्सी- चीनया राजधानी बेइजिङय् बिहिवाः चिनियाँ कम्युनिष्ट पार्टी स्थापना जूगु १०० दँ पूवंगु न्हि तःजिक न्यायेकूगु दु |
ज्याझ्वलय् चिनियाँ कम्युनिष्ट पार्टीया महासचिव एवं राष्ट्राध्यक्ष सी चिनफिङं सम्बोधन यानादीगु खः |
ज्याझ्वलय् ब्वति कायेत ७० द्वः सिबें अप्वः मनूत मुंगु खः |
सुथंनिसें हे जूगु ज्याझ्वलय् सछि दँया दुने जूगु उपलब्धिया प्रदर्शनी जूगु खः |
अथेहे सछिगू तोपया सलामी बिउगु खःसा सर्गतय् सछि गः विमान ब्वयेकाः १०० गू हे आकृति दयेकूगु खः |
ज्याझ्वलय् थीथी परेड नं क्यंगु खः |
ज्याझ्वलय् सम्बोधन यासें चिनियाँ राष्ट्राध्यक्ष सी चिनफिङं चीन सम्पूर्ण रुपं सम्पन्न समाजया निर्र्माण यानाः समाजवादी आधुनिक शक्तिशाली देय् जुयाः न्ह्याः वनाच्वनागु घोषणा यानादीगु खः |
राष्ट्राध्यक्ष सी चिनफिङ सकसिगु मेहनत व संघर्ष चीनय् सुखी समाज निर्माण जूगु नं धयादीगु खः |
सीं चिनियाँ पार्टीया स्थापना मजूगु खःसा न्हूगु चीनया निर्माण मजुइगु नं धयादीगु खः |
राष्ट्राध्यक्ष सी चिनफिङं चीनया विरोध यानाच्वंपिंत ख्याच्वः नं बियादीगु खः |
राष्ट्राध्यक्ष सीं विदेशी शक्ति चीनयात धम्की बिइगु व बांमलाःगु गतिविधियात धाःसा चीनं उमित मत्वःतीगु धयादीगु खः |
विदेशी शक्तिं चीनयात अधिनय् तयेत स्वल धाःसा चीनया जनतां त्वःतीमखु सीं धयादीगु दु |
थ्व झ्वलय् वय्कलं चीनं मेगु देय्यात अधिनय् तयेगु ज्या छुं मयानागु खँ नं धयादीगु खः |
चिनियाँ कम्युनिष्ट पार्टी सन् १९२१ जुलाई १ तारिखय् स्थापना जूगु खः |
हरेक देशय् आदिवासी समुदाययात राज्य धार्मिक संस्था वा शासकतय्सं याःगु दमनया मुद्दायात सुच्केगु कुतः जुयाच्वंगु दइ यक्व थासय् अझ नं दनि |
न्ह्याक्व हे सुच्केगु कुतः जूसां आदिवासी समुदाय दुने अज्याःगु दमनया घाः अझं ल्यनाच्वंगु दनी |
थःगु इतिहास व पूर्खापिंत याःगु नरसंहारया बाखं पुस्तान्तरण जुयावनाच्वंगु दु |
थज्याःगु हे छगू नरसंहार क्यानाडाया आदिवासी समुदायय् नं जूगु खः |
सन् १८७० निसें १९९६ तक रोमन क्याथोलिक चर्चं क्यानाडाय् चायेकूगु आवासिय ब्वनेकुथि दुने अनया आदिवासी विद्यार्थीतय् नरसंहार जूगु खः |
अज्याःगु ब्वनेकुथिइ ब्वँपिं आदिवासी समुदायया विद्यार्थीत दुव्र्यवहार रोग व कुपोषणया सिकार जुयाः सिनावंगु खः |
अले थुपिं फुक्कं अदिवासी समुदायया विद्यार्थीत जूगुलिं हे थज्याःगु ज्यादति जूगु खः |
क्यानाडाया सत्यनिरुपण तथा मेलमिलाप आयोगं सन् २०१५य् न्ह्यब्वःगु प्रतिवेदनं थुगु ज्यायात आदिवासी समुदाय विरुद्धया सांस्कृतिक नरसंहार धाःगु दु |
आवासीय ब्वनेकुथिया मू आज्जू धयागु आदिवासी समुदायया मस्तय्त उमिगु समुदायपाखें तापाक तयाः विद्यार्थीतय्त ईशाइकरण यायेगु खः |
आदिवासी समुदायया मनूतय्त ब्वनेमबीगु तर प्राथमिक रुपं उमिगु समुदायनापया स्वापू त्वाःथलेगु कथं ब्वनेकुथिं योजना दयेकातःगु खः |
आयोगया प्रतिवेदन कथं ब्वनेकुथि दुने शाररीक व यौन शोषण यायेगु ज्यां यानाः नं आपालं विद्यार्थी सीगु खः |
सरकारी तथ्यांक कथं प्यद्वः मस्त थज्याःगु हुनिं मदुगु धाःसां थुकीया ल्याः तसकं अप्वः जुइफुगु आदिवासी समुदायया दावी दु |
थगुने जक न्हापा काललुप्स इन्डियन आवासिय ब्वनेकुथि दुगु थासय् २१५ म्ह विद्यार्थीतय् चिहान लुइकूगु खः |
तःदँया शोसन व अत्याचारयात कयाः वंगु वालय् पोप फ्रान्सिसं क्षमायाचना यात |
क्यानाडा भ्रमणया झ्वलय् पोप फ्रान्सिसं अल्बर्टाया मास्कोचिसय् न्ववासें रोमन क्याथोलिक चर्चं संचालन याःगु आवासिय ब्वनेकुथि दुने आदिवासी मस्तय्त जूगु ज्यादतिया विषयय् क्षमायाचना याःगु खः |
थ्व स्वयां न्ह्यः नं थुगु हे दँय् पोप फ्रान्सिसं आदिवासी समुदायया संस्कृति प्रति क्याथोलिक चर्चं सम्मान मयाःगु धासें लज्जा व शोक व्यक्त याःगु खः |
क्यानाडाया आदिवासी समुदायतय्सं पोपया आत्मआलोचना सकारात्मक जूसां थुलिं ऐतिहासिक नरसंहारयात न्याय मबीगु तर्क तयाच्वंगु दु |
खँय् स्वयां ज्या यानाः क्यंसा जक धाथेंया न्याय जुइगु व उकिया निंतिं नरसंहारया निष्पक्ष छानबिन जुइमाःगु माग आदिवासी समुदायया दु |
नापं आदिवासी समुदायया थाय् संस्कृति व भाय्यात उपनिवेश दयेकाः ध्वस्त यायेगु ज्या जूगुलिं उकीया पुनःउत्थान यायेगुपाखे नं ज्या जुइमाःगु माग जुयाच्वंगु दु |
क्याथोलिक चर्चं थःपिनि संस्कृति भाषा व मनूतय् छेँजःया जीवन विनाशय् भूमिका म्हितूगुलिं आः खँल्हाबल्हाय् व्यक्त जूगु भावयात ज्या हे यानाक्यनेफुसा जक अज्याःगु क्षमायाचनां सार्थकता काइगु दाबी क्यानाडाया आदिवासी समुदायया दु |
क्यानाडाय् थें आपालं देशय् आदिवासी समुदायतय्त सुनियोजित तवरं थःगु इतिहास संस्कृति व भाय्पाखें तापाक तयेगु निंतिं राज्यपाखें तःक्वः कुतः जूगु दु |
हलिंन्यंक च्वंपिं आदिवासीत छप्पँ जुयाः आदिवासीतय् मुद्दा जवर्जस्तढंगं न्ह्यःने यंकेगु सुरु जुइवं आदिवासीतय् छुं छुं मुद्दात सम्बोधन जुयाच्वंगु नं दु |
गुलिखय् देय्या प्रमुखतय्सं आदिवासीत प्रति राज्यपाखें न्हापा याःगु ज्यादति प्रति क्षमाफ्वनेगु तकं जुयाच्वंगु दु |
आदिवासी समुदायतय्त राज्यपाखें सम्बोधन जुइगु छगू सकारात्मक पक्ष खत |
तर अझ नं आदिवासी समुदायपाखें ल्ह्वनाच्वंगु आपालं मुद्दायात कयाः शासक वर्ग अनुदार खनेदु |
गथेकी पोप फ्रान्सिसं क्षमायाचना याःसां अनया आदिवासी समुदाय प्रति जूगु उपनिवेशयात भिंकेगु उमिगु थाय्यात कब्जा याःगु संस्कृति व भाय्यात षड्यन्त्रपूर्वक विनाश याःगुलिं उमिगु संरक्षण लगायतया मुद्दात अझ ल्यंं दनि |
क्यानाडा अष्ट्रेलिया मेक्सिको ब्राजिल निसें संयुक्त राज्य अमेरिकाय् नं उपनिवेश कायम जुइधुंकाः अनया आदिवासी समुदाय प्रति जुयाच्वंगु अत्याचार व उकीया न्ययोचित समाधान यायेगु ज्या जुइ ल्यंदनि |
हलिंन्यंक थें नेपाःया आदिवासी समुदाय आन्तरिक उपनिवेशया शिकार जूगु खः |
२०७२ सालय् न्हूगु संविधानय् आदिवासी जनजातिय् मुद्दा सम्बोधन यायेगु छुं भचा कुतः जूसां थन यायेल्यं दनिगु ज्याखँ यक्व दनि |
क्यानाडाया रैथाने सभा एसेम्बली अफ फस्ट नेशन या प्रमुख रोज एनि आर्किबाल्डया कथं क्यानाडाय् रैथानेतय्त क्षमा फ्वना जक मगाः ज्या स्वयां तःसलं ज्या जुइमा |
वय्कलं धयादी आदिवासीतय् संस्कृति व भाषा विनास नापं मस्त सीगु खँय् क्याथोलिक चर्चया भूमिका दुगु धकाः संस्थागत रुपं स्वीकार यायेमाः |
दकलय् तःधंगु क्षमा धयागु व्यवहारय् हिउपाः खः |
झी खँल्हाबल्हाय् स्वयां न्ह्यःने न्ह्याःवनेमाः झीसं ज्या यानाः क्यनेमाः |
क्यानाडाया आदिवासी समुदायतय्सं धाःथें थौं हलिन्यंकया आदिवासी समुदायप्रति सहाणुभूति क्यनेगु ज्या जुयाच्वंसां थुकीयात व्यवहारय् क्यनेगु तःधंगु खँ खः |
नेपालय् नं आदिवासी समुदायया बारे राज्यपाखें यक्व खँ जूसां उमिगु इतिहासयात गुकथं ल्यंकेगु संस्कृतियात गुकथं ल्यंकेगु व भाय्यात गुकथं म्वाकातयेगु धयागु प्रमुख खँ खः |
न्हूगु संविधान लिपा आदिवासी आयोग समावेशी आयोग भाषा आयोग नीस्वनेगु ज्या जुल |
तर गनं प्रमुख बाहेकया पदाधिकारी मदु |
गनं आयोगं तयार याःगु प्रतिवेदन व्यवहारय् छ्यलेत राजनीतिक दलतय् इच्छा मदु |
आदिवासीत नेपाःया तिसा खः |
उमिगु भाषा व संस्कृति नेपाःया पहिचान खः |
खँल्हाबल्हाय् फुक्क राजनीतिक दलतय्सं थुकीयात स्वीकार यानाच्वंगु दु |
तर व्यवहारय् व हे संस्कृति व भाय् ल्यंकेगु निंतिं आवश्यक ऐन कानून दयेके धाःसा इच्छुक मजू |
छवाः लिपा विश्व आदिवासी दिवस वयेत्यंगु दु |
राज्यपाखें आदिवासी दिवसया भिंतुना ला बी तर थौं झीसं राज्यपाखें कायेमाःगु केवल भिंतुना मखु निश्चित कार्ययोजना खः |
आदिवासी समुदाययया मुद्दाया सम्बोधन जुइगु व्यवहारिक ज्याखँ माःगु दु |
क्यानाडाया रैथाने सभाया प्रमुख रोज एनि आर्किबाल्डया खँग्वः त्यासा कायेगु खःसा आदिवासीतय्त दकलय् बांलागु क्षमायाचना धयागु खँय् मखु व्यवहारय् हिउपाः हयेगु खः |
थुगु दँया आदिवासी दिवस निसें झीगु राजनीतिक दलतय्सं नं थःगु व्यवहारय् हिउपाः हयेफयेमाः |
नेपाःया आदिवासीतय्त राज्यपाखें जुयाच्वंगु दमनया दकलय् तःधंगु क्षमायाचना थ्वहे जुइ |
यल नेपालभाषा टाइम्स÷ थेच्वया नवदुर्गा भवानीया झिंनिदँया जात्रा सफलतापूर्वक संचालनया निंतिं छगू व्यवस्थापन समिति गठन याःगु दु |
नवदुर्गा भवानी देगी गुथिं जात्रा सफलतापूर्वक संचालनया निंतिं गोदावरी नगरपालिकाया प्रमुख गजेन्द्र महर्जनया संयोजकत्वय् मूल व्यवस्थापन समिति गठन याःगु खः |
गुथिं विहीवाः छगू पत्रकार सम्मेलन यासें नवदुर्गा भवानीया झिंनिदँया जात्रा संचालनया निंतिं प्रमुख महर्जनया संयोजकत्वय् नीन्हय्म्हेसिया मूल व्यवस्थापन समिति गठन यानागु जानकारी बिउगु खः |
व्यवस्थापन समितिया उपसंयोजकय् गोदावरी नगरपालिका १२ वडाअध्यक्ष जगतबहादुर महर्जन नवदुर्गा गुथिया नाइके भक्तलाल माली नवदुर्गा भवानी देवी संरक्षण समितिया अध्यक्ष प्रशान्त माली च्वनादीगु दु |
थुकथं हे व्यवस्थापन समितिया दुजलय् गुथि संस्थान यलया प्रतिनिधि थेच्व तःगुथिया नाइके पुष्पनारायण महर्जन पुन्हि गुथिया ज्ञानबहादुर मर्हन चः¥हे गुथिया वसन्तकुमार महर्जन मू गुथिया मिलन महर्जन न्हय्सः गुथिया रामगोपाल महर्जन व क्वना गुथिपाखें छम्ह प्रतिनिधि दुथ्याकूगु दु |
समितिइ थेच्व सांस्कतिक बाजं संरक्षण समितिया अध्यक्ष बाबुराम महर्जन गोदावरी उद्योग वाणिज्य संघया अध्यक्ष जगनाथ महर्जन महानगरीय प्रहरी वृत्त चापागाउँया प्रतिनिधि नव सुर्योदय क्लबया अध्यक्ष महेन्द्र माली नवदुर्गा धिमे पुचःया अध्यक्ष राज माली नवदुर्गा टोल सुधार समितिया अध्यक्ष रत्नबहादुर माली थेच्व सहकारी समन्वय समितिया अध्यक्ष चन्द्र महर्जन थेच्व मिसा धिमे पुचःया अध्यक्ष नग्मा माली लगायत दुजलय् च्वनादीगु दु |
अथे हे आर्थिक समितिया संयोजकय् धर्मराज माली प्रचार प्रसार संयोजकय् विकास माली स्वयंसेवक संयोजकय् राजेन्द्र माली च्वनादीगु दु |
समितिया सल्लाहकारय् उर्जा जलस्रोत व सिँचाई मन्त्री पम्फा भुसाल बागमति प्रदेश सांसदद्वय राजकाजी महर्जन व दिनेश महर्जन व नवदुर्गा भवानी देवी गुथिया सल्लाहकार सूर्य माली च्वनादीगु दु |
थ्व हे झ्वलय् नवदुर्गा भवानीया झिंनिदँया जात्रा सफलतापूर्वक सम्पन्न यायेत गोदावरी नगरपालिकां ५० गू लख आर्थिक ग्वाहालि याःगु दु |
थुगु प्याखं क्वचाइगु इलय्तक थीथी पुजाया इलय् थ्यंमथ्यं ७७ गू लख खर्च जुइगु अनुमान दु |
एजेन्सी – विश्व स्वास्थ्य संगठनं विश्वय् महामारीया रुप कया वनाच्वंगु कोरोना भाइरसया वासः निर्माण जुइगु सम्भावना मदुगु खँ धाःगु दु |
संगठनं कोरोना भाइरसया अचुक वासः मिले जुइगु सम्भावना तसकं म्हो जक दुगु नं स्पष्ट याःगु दु |
Subsets and Splits